**Karel Gott** (\* 14. júl 1939, Plzeň – † 1. október 2019, Praha)český spevák, herec a amatérsky maliar. Patrí medzi najvýznamnejších a najpopulárnejších spevákov v dejinách česko-slovenskej populárnej hudby. Po novembri 1989 pracoval ako podnikateľ spoločnosti Goja spolu s producentom Františkom Janečkom. V rokoch 1965 až 2019 predal 50 miliónov nosičov albumov, čo z neho urobilo najúspešnejšieho českého interpreta. Celkovo naspieval 978 piesní. Spieval nielen česky, ale aj nemecky, anglicky, taliansky a rusky.

V anketách Zlatý slávik a neskôr Český slávik získal celkom 42 ocenení. Ďalej dostal viac ako 120 televíznych ocenení, 8 zlatých platní, 1 diamantovú platňu, opakovane sa umiestňoval na prvých priečkach hitparád a predaja dosiek. Počas svojej kariéry vydal 293 sólových albumov na domácej scéne aj v zahraničí. Spolupracoval s mnohými významnými umelcami.

Životopis
---------

Karel Gott sa narodil 14. júla 1939 v Plzni ako jediný potomok Karla Gotta (26. október 1911 Plzeň – 1982) a Marie, rodenej Valešovej (16. október 1910 Plzeň – 1977). V mladosti chcel byť maliarom a po ukončení školskej dochádzky v Plzni sa v Prahe neúspešne pokúšal o štúdium výtvarného umenia. Keď nebol prijatý, išiel študovať na učilište ČKD v odbore elektromontér. Počas učňovských rokov aj po nástupe do zamestnania v ČKD sa začal amatérsky, neskôr poloprofesionálne, venovať svojej druhej veľkej záľube – spevu. V ČKD pracoval do roku 1960.

Začiatok jeho kariéry sa viaže k roku 1958, kedy sa prihlásil do súťaže „Hľadáme nové talenty". U poroty operný lyrický tenor oproti hlasom z tej doby na plnej čiare prepadol, no vyvolal záujem publika. Pre neprestávajúce ohlasy ľudí sa porota rozhodla, že dá nakoniec angažmán Karlovi Gottovi v jednej kaviarni v Prahe. Neskôr začal v rokoch 1960 – 1966 študovať operný spev na Pražskom konzervatóriu.

Spevák Gott podpisujúci autografy v auguste 1969
Jeho popularita stúpa už od roku 1960. V roku 1962 mu hudobná firma Supraphon vydala prvú platňu, v roku 1963 získal prvého Zlatého slávika.

V r. 1967 vyrazil na 6-7-mesačný angažmán do hotela Frontier v Las Vegas. Po návrate domov vydal nemeckú platňu Gold Prague, ktorú si kúpilo 450 000 poslucháčov. Túto platňu odborníci označili za jeho najúspešnejšiu a najpredávanejšiu platňu 60. rokov. V nemecky hovoriacich krajinách Karlovi Gottovi pripísali titul „Zlatý hlas z Prahy" alebo „Sinatra Východu". V roku 1968 reprezentoval Rakúsko vo Veľkej cene Eurovízie v Londýne, kde skončil predposledný.

Ďalší prevrat v jeho kariére sa uskutočnil v roku 1971, kedy bolo viac ako 1 mil. platní porozvážaných po celej Európe. Za tento úspech dostal diamantovú platňu. Karel Gott často koncertoval v zahraničí: Paríž, Paraguaj, Las Vegas, Hollywood, Moskva, Brusel, Berlín, Rím, Londýn, New York, Sydney a ďalších mestách. 

### Charakteristika tvorby a ocenenia

Karel Gott v roku 2002
Jeho najúspešnejšia pieseň Lady carneval z roku 1968 dostala vždy nejakú cenu. Lady carneval spieval Gott vo viac ako 60 štátoch sveta. V zahraničí sa stretol aj so svetovými legendami Cher, Barbra Streisand, Tom Jones, Frank Sinatra, Sonny Bono, Diana Rossová a mnoho ďalších. V roku 1999 bol jeho koncert pred Zakázaným Mestom v Číne vysielaný do mnohých štátov a sledovalo ho viac než 600 mil. ľudí. Je zapísaný do Guinessovej knihy rekordov ako stálica popmusic a tiež ako spevák s najpestrejším repertoárom. V roku 1969 nahral platňu Vánoce ve zlaté Praze, ktorej sa predalo cez 13 mil. nosičov. V roku 1977 získal titul zaslúžilý umelec a v roku 1985 titul národný umelec. V roku 2011 Karel Gott dostal 37. Českého slávika.

Karel Gott pôsobil na scéne viac ako 50 rokov, bol držiteľom 40 slávikov, vlastnil okolo 60 zlatých platní, 2 strieborné platne, 7 diamantových platní. Počas svojej kariéry predal viac ako 135 mil. nosičov, vydal okolo 400 platní, nahral viac ako 2 600 piesní z toho okolo 300 duetov, hlavne s Helenou Vondráčkovou a Luciou Bílou.

Bol taktiež najbohatšou Česko-slovenskou celebritou a jeho majetok sa odhaduje na viac ako 900 mil. českých korún.

### Boj s rakovinou a úmrtie

V novembri roku 2015 mu bol diagnostikovaný lymfóm. Dňa 18. marca 2016 ale médiá oznámili, že Karel Gott nad onkologickým ochorením definitívne zvíťazil. Neskôr sa mu onkologické ochorenie opäť vrátilo, spevák zomrel na následky akútnej leukémie krátko pred polnocou 1. októbra 2019 vo svojom dome v kruhu rodiny.

#### Reakcie

Správa o úmrtí azda najslávnejšieho českého speváka otriasla celou českou verejnosťou. Obyvatelia začali spontánne klásť pred bránu k spevákovmu domu kvety a zapaľovať sviečky, Česká televízia zmenila program a na spravodajskej ČT24 uviedla mimoriadne vysielanie, kde sa tejto téme venovali už od 10.19 hod až do večera. V hlavnom vysielacom čase boli do programu ČT1 zaradené od 20.00 až do polnoci relácie o Gottovom živote, program spravodajskej ČT24 tvorilo mimoriadne vysielanie pod názvom „Zomrel Karel Gott"

Prezident Miloš Zeman rozhodol, že do spevákovho pochovania budú vlajky na Pražskom hrade stiahnuté na pol žrde.

Predseda vlády Andrej Babiš zvolal mimoriadne zasadanie kabinetu, na ktorom predložil návrh na usporiadanie štátneho pohrebu a vyhlásenie štátneho smútku v deň, kedy bude majster pochovaný. Vláda uznesenie schválila. Je na rozhodnutí rodiny, či so štátnym pohrebom bude súhlasiť, no bez ohľadu na to, či pôjde o štátny alebo bežný pohreb, v jeho deň bude štátny smútok.

Správa o spevákovom úmrtí nebola hlavnou témou len v českých médiách, výrazný priestor jej venovali aj zahraničné médiá, najmä nemecká tlač.

Rodina
------

Karel Gott s manželkou Ivanou v septembri 2013
Karel Gott sa dňa 7. januára 2008 v Las Vegas oženil s dlhoročnou priateľkou Ivanou Macháčkovou, s ktorou mal dcéru Charlottu Ellu a od 28. mája 2008 druhú dcéru Nelly Sofiu. Z predchádzajúcich vzťahov mal dcéru Dominiku a Luciu.

Diskografia
-----------

*Bližšie informácie v hlavnom článku: Diskografia Karla Gotta*

Piesne
------

### Zoznam piesní

*Bližšie informácie v hlavnom článku: Zoznam piesní Karla Gotta*
### Najznámejšie piesne

* **60. roky:** Mám rozprávkový dom (1966); Lady Carneval; Láska bláznivá; Trezor; Den je krásný; Oči sněhem zaváté
* **70. roky:** Kdepak, ty ptáčku, hnízdo máš?; Paganini; Kam tenkrát šel můj bratr Jan; Babička; Měsíční řeka; Kávu si osladím
* **80. roky:** Včelka Mája; Čau lásko; Je jaká je; Zvonky štěstí
* **90. roky:** Když muž se ženou snídá;, Kakaová
* **po roku 2000:** Pokaždé; Znám, jak je krásné lásku dát; Srdce nehasnou

Filmografia
-----------

Karel Gott počas turné na koncerte v roku 2016
* 1964 *Limonádový Joe aneb Koňská opera* (hlas spevu titulnej postavy)
* 1964 *Kdyby tisíc klarinetů*
* 1966 *Revue v mlze / Revue na scestí* (TV)
* 1967 *Mučedníci lásky*
* 1967 *Ta naše písnička česká*
* 1969 *Slasti Otce vlasti* – dvorný spevák
* 1969 *Charleys Onkel* (SRN)
* 1972 *Dorotka a zpěvák*
* 1974 *Hvězda padá vzhůru*
* 1975 *Romance za korunu*
* 1976 *Parta hic*
* 1992 *Dedičstvo alebo Kurvahošigutntag* – Karel Gott
* 2001 *Z pekla štěstí 2* (2001) – Lucifer
* 2014 *Dědictví aneb Kurvaseneříká* – Karel Gott
* 2018 *Když draka bolí hlava* - Král

### Filmové piesne

Gottland – Múzeum Karla Gotta v Jevanoch
Okrem iných piesní naspieval titulnú pesničku do českej, nemeckej aj slovenskej verzie animovaného seriálu *Včielka Maja* (na hudbu skladateľa Karla Svobodu).

Od neho pochádza aj pieseň *Jdi za štěstím* z rozprávky *Jak se budí princezny*, *Kdepak, ty ptáčku, hnízdo máš ?* z rozprávky *Tři oříšky pro Popelku* alebo *Krev toulavá* z TV seriálu *Cirkus Humberto*.

Naspieval aj titulnú melódiu *So Far* vo filme *Limonádový Joe aneb Koňská opera*. Hlavnú úlohu dudáka Švandy si zahral v hudobnom filme *Hvězda padá vzhůru*, viackrát hral vo filmoch sám seba.

V roku 2008 naspieval titulnú pieseň s názvom *Voľnosť* do filmu Cinka Panna od režiséra Dušana Rapoša, hudbu k piesni zložil Vašo Patejdl a text napísal Kamil Peteraj.

Referencie
----------

1. ↑   *Zemřel zpěvák a mnohonásobný zlatý slavík Karel Gott. Legendě české pop music bylo 80 let* [online]. Praha: Český rozhlas, 2019-10-02, [cit. 2019-10-03]. Dostupné online.
2. ↑   *Karel Gott* [online]. Témata, 2014-09-16, [cit. 2019-10-12]. Dostupné online. (po česky)
3. ↑   *Malíř Karel Gott: Jsem metafyzický absurdokonkrétista - Novinky.cz* [online]. www.novinky.cz, [cit. 2019-10-12]. Dostupné online.
4. ↑   *Ausstellung in der Galerie Mensing: Karel Gott zeigt uns seine Bilder* [online]. bild.de, [cit. 2019-10-12]. Dostupné online. (po nemecky)
5. ↑  NACHRICHTEN, n-tv. *Schlagerstar Karel Gott ist gestorben* [online]. n-tv.de, [cit. 2019-10-12]. Dostupné online. (po nemecky)
6. 1 2 3  FOJTÍKOVÁ, Lucia. *Karel Gott oslavuje 80 rokov* [online]. Katolícke noviny, 27.7.2019, [cit. 2019-10-02]. Dostupné online.
7. 1 2   Od elektrotechnika k popovému idolu. Najdôležitejšie roky a udalosti v živote Karla Gotta. *Denník N* (Bratislava: N Press), 2019-10-02. Dostupné online [cit. 2019-10-03]. ISSN 1339-844X.
8. ↑  Karel Gott zvítězil nad rakovinou
9. ↑   *Zemřel Karel Gott. Je to zarmucující zpráva pro celou zemi, řekl prezident Zeman* [online]. Praha: ČT24, 2.10.2019, [cit. 2019-10-02]. Dostupné online. (po česky)
10. ↑   *TV program* [online]. Praha: Česká televize, [cit. 2019-10-02]. Dostupné online.
11. ↑  OVČÁČEK, Jiří. *Jiří Ovčáček* [online]. twitter.com, [cit. 2019-10-02]. Dostupné online.
12. ↑   *Česko se rozloučí s Karlem Gottem státním pohřbem, pokud bude souhlasit jeho rodina* [online]. Praha: Česká televize, [cit. 2019-10-02]. Dostupné online.
13. ↑   *Výsledky jednání vlády 2. října 2019* [online]. vlada.cz, [cit. 2019-10-02]. Dostupné online.
14. ↑  KOPECKÝ, Josef; REŽŇÁKOVÁ, Lada. Gottův státní pohřeb musí schválit rodina. V den rozloučení bude smutek. *iDNES.cz* (Praha: MAFRA), 2019-10-02. Dostupné online [cit. 2019-10-02].
15. ↑   *„Danke für Die Biene Maja." Zahraniční média se loučí s Karlem Gottem* [online]. Praha: Česká televize, [cit. 2019-10-02]. Dostupné online.
16. ↑   *Pěvecká legenda Karel Gott se v Las Vegas oženil* [online]. 8.1.2008, [cit. 2011-02-09]. Dostupné online. (česky)
17. ↑  ČIŽMÁRIKOVÁ, Zuzana. Gott vyfúkol pesničku Gombitovej, musel spievať po slovensky. *Pravda* (Bratislava: Perex), 2008-08-06. Dostupné online [cit. 2019-10-03]. ISSN 1336-197X.

Pozri aj
--------

* Zlatý slávik
* Bratislavská lýra

Iné projekty
------------

Commons
* Spolupracuj na Commons Commons ponúka multimediálne súbory na tému **Karel Gott**

Externé odkazy
--------------

* Oficiálna stránka
* Neficiálna stránka
* Recenzia Gottovy kritickej biografie

Autoritné údaje: * abART: 13565
* BnF: 14761725p
* GND: 118540920
* ISNI: 0000000063143309
* LCCN: n82006006
* NK ČR: jk01032549
* SNK: 168493
* VIAF: 47553753
* WorldCat: lccn-n82006006